Dôvodová správa

Všeobecná časť

	Návrh novely zákona bol vypracovaný mimo Plánu legislatívnych úloh vlády na rok 2004.

	Cieľom navrhovanej právnej úpravy je vytvoriť predpoklady pre plynulé vybavovanie žiadostí štátnych podnikov o odplatné prevody prebytočného majetku štátu a umožniť odpredať neupotrebiteľný majetok pred procesom ich transformácie v súlade s § 11 ods. 4 zákona a umožniť Fondu národného majetku SR vyplácať dlhopisy fondu, ktoré sú predmetom dedičského konania, pričom fond bude oprávnený uhrádzať tieto náklady aj po premlčaní práva na výplatu menovitých hodnôt a výnosov dlhopisov. Týka sa to dlhopisov, ktoré sú predmetom dedičského konania od 19. 11. 1996 do 31. 12. 2001 a dedičské konania nebudú ukončené do 31. 12. 2004, kedy podľa zákona dôjde k premlčaniu práva na výplatu.
	
	Predkladaný návrh zákona nebude mať dopad na štátny rozpočet, rozpočty obcí a vyšších územných celkov, nezakladá nárok na nové pracovné miesta. Návrh zákona je v súlade s Ústavou Slovenskej republiky a ostatnými zákonmi a s medzinárodnými zmluvami, ktorými je Slovenská republika.

Doložka zlučiteľnosti
návrhu  právneho predpisu  s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky

2.	Názov návrhu právneho predpisu: Návrh zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov

3.	Záväzky Slovenskej republiky vyplývajúce z prístupovej zmluvy a z Aktu o podmienkach 
pristúpenia: bezpredmetné

4.	Problematika návrhu zákona:
- nie je upravená v práve Európskej únie
- nie je upravená v práve Európskych spoločenstiev

5.	Stupeň zlučiteľnosti návrhu právneho predpisu s právom Európskych spoločenstiev
Vzhľadom na vnútroštátny charakter upravenej problematiky je bezpredmetné vyjadrovanie stupňa zlučiteľnosti návrhu právneho predpisu s právom EÚ/ES.

6.	Gestor:
Bezpredmetné

7.	Účasť expertov:
Experti sa na vypracovaní nezúčastnili.
Doložka finančných, ekonomických, environmentálnych vplyvov a vplyvov 
na zamestnanosť

1.	Odhad dopadov na verejné financie
Návrh zákona nebude mať dopad na verejné financie

2.	Odhad dopadov na obyvateľov, hospodárenie podnikateľskej sféry a iných právnických osôb.
Návrh zákona nebude mať dopad na štátny rozpočet, na obyvateľov, podnikateľskú sféru a iné právnické osoby.

3.	Odhad dopadov na životné prostredie
Návrh zákona nebude mať vplyv na životné prostredie

4.	Odhad dopadov na zamestnanosť
Návrh zákona nebude mať dopad na zamestnanosť.

Osobitná časť

K bodu 1

Upravuje sa preklep z predchádzajúceho navrhovaného znenia novely zákona, lebo nie je možné, aby sa ručiteľ dohodol sám so sebou. Vychádza sa z predpokladu, že postavenie ručiteľa má Fond národného majetku, teda, že neexistuje tretia osoba, ktorá ručila bývalému štátnemu podniku za splnenie jeho záväzkov voči veriteľom. 

K bodu 2

	Vo väzbe na bod 1 v záujme jednoznačnosti je upravené aj znenie odseku 7, nakoľko podľa § 3 odseku 3 pre obchodné meno  Fond národného majetku Slovenskej republiky je použitá skratka „fond“, ktorá sa používa v celom zákone.

K bodu 3

	Upravuje sa možnosť, aby Fond národného majetku mohol vyplácať dlhopisy fondu, ktoré sú predmetom dedičského konania od 19.11.1996 kedy nadobudol účinnosť zákon č.322/1996 Z.z., ktorým boli upravené podmienky vyplácania dlhopisov do 31.12.2001 (taxatívne určený termín vyplatenia dlhopisov) a dedičské konania neboli ukončené do 31.12.2004, kedy dôjde k premlčaniu práv na výplatu menovitých hodnôt a výnosov dlhopisov a zmení sa postavenie fondu ako dlžníka uplynutím premlčacej doby nárokov na ich vyplatenie.

K bodu 4

	Touto úpravou sa sleduje zrušiť obmedzenie, aby v jednom kalendárnom roku sa hmotný investičný majetok štátneho podniku, ktorý má zostatkovú hodnotu do 5 000 000,- Sk a ide o prebytočný majetok alebo neupotrebiteľný majetok mohol odplatne prevádzať priebežne v rámci kalendárneho roku. V rámci platnej právnej úpravy môže štátny podnik odplatne previesť v jednom kalendárnom roku neupotrebiteľný hmotný investičný majetok v zostatkovej hodnote najviac 5 000 000,- Sk len raz. V súčasnosti platné časové obmedzenie v § 45a ods. 3 bráni odpredaju nepotrebného majetku pred procesom transformácie štátnych podnikov a realizácii postupu v zmysle § 11 ods. 4 vo väzbe na § 6 ods. 1 písm. c) zákona. Navrhovanou zmenou nie je dotknutý postup podľa § 45 ods. 1 a 5 a     § 10a ods. 1 písm. d). Súčasne sa navrhuje, aby okrem ministerstva, ktoré je zakladateľom podniku podľa § 45a ods. 1 vydávalo súhlas aj Ministerstvo hospodárstva SR.

K Čl. II

	Účinnosť zákona sa navrhuje k 30. decembru 2004 z titulu uplynutia premlčacej lehoty podľa § 24 ods. 11 zákona.